
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind recalcularea valorii poliţelor de asigurări de viaţă de către societăţile de asigurări, cu care comisia noastră a fost sesizată în fond cu adresa Biroului Permanent nr.518 din   3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind recalcularea valorii poliţelor de asigurări de viaţă de către societăţile de asigurări
Cu adresa nr.518 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind recalcularea valorii poliţelor de asigurări de viaţă de către societăţile de asigurări.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind recalcularea valorii poliţelor de asigurări de viaţă de către societăţile de asigurări, în şedinţa din 5 martie 2003, comisia a hotărât, cu unanimitate de voturi respingerea, din următoarele considerente:
- asigurările de viaţă, care sunt asigurări facultative, îşi găsesc reglementarea, de principiu, în Legea nr.32/2000 privind societăţile de asigurare şi supravegherea asigurărilor, cu modificările şi completările ulterioare, la Capitolul V – Activitatea de asigurare de viaţă. Calculul pe care-l reclamă iniţiatorii, apreciem că este avut în vedere, implicit, la art.27 alin.(2) lit.a) din legea sus menţionată şi ţine de obligaţia şi de criteriile proprii ale fiecărui asigurător. Astfel, raporturile, care sunt de natură contractuală, pe care asigurătorul le are cu asiguraţii săi, reflectă atât interesele proprii – prin încasarea periodică a unor prime de asigurare la un anumit nivel, ţinând cont şi de rata inflaţiei – cât şi ale asiguraţilor – prin dezdăunarea corespunzătoare, în momentul producerii evenimentului asigurat şi care presupune un echivalent corelat, de asemenea, cu rata inflaţiei;

- potrivit Legii nr.32/2000, pe piaţa asigurărilor din România, potenţialii asiguraţi, la achiziţionarea unui produs de asigurare de viaţă, pot opta atât pentru un contract de asigurare de viaţă cu plata primelor de asigurare în monedă naţională, cât şi pentru un contract de asigurare de viaţă cu plata primelor de asigurare în valută. Astfel:

- potrivit prevederilor art.20 alin.(2) din Legea nr.32/2000 asigurătorul, pentru asigurările facultative practicate, trebuie să elaboreze: propriile condiţii de asigurare, cu respectarea prevederilor legale referitoare la contractul de asigurare; propriile clauze de asigurare, care pot modifica condiţiile de asigurare, în funcţie de opţiunea proprie sau de cea a asiguratului; propriile criterii de stabilire a primelor de asigurare; propriile reglementări şi instrucţiuni de constatare şi lichidare a daunelor, în strictă concordanţă cu prevederile cuprinse în condiţiile şi în clauzele de asigurare;

- potrivit art.21 alin.(6) din Legea nr.32/2000, în cazurile în care contractul de asigurare prevede încasarea primelor şi plata despăgubirilor în valută, rezervele tehnice aferente se pot constitui şi menţine în valută.

- r eferitor la art.2 din propunerea legislativă, precizăm că, în conformitate cu prevederile Legii nr.32/2000, supravegherea activităţii de asigurare revine Comisiei de Supraveghere a Asigurărilor. Abilitarea Ministerului Finanţelor Publice de a exercita o supraveghere asupra unor activităţi specifice domeniului asigurărilor – aşa cum propune iniţiatorul – ar determina suprapunerea cu activitatea desfăşurată de Comisia de Supraveghere a Asigurărilor;

- propunerea legislativă este formulată fără respectarea cerinţelor prevăzute de Legea nr.24/2000 privind normele de tehnică legislativă pentru elaborarea actelor normative.

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Bărdiţă Mariana
          Popescu Luminiţa
1

